ເດັກນັກຮຽນ 18 ຄົນເສຍຊີວິດ ຍ້ອນຟ້າຜ່າທີ່ Uganda
ລາຍງານສື່ມວນຊົນ ໃນທ້ອງຖິ່ນກ່າວວ່າ ເດັກນ້ອຍນັກຮຽນ 18 ຄົນ ເສຍຊີວິດ ຈາກຟ້າຜ່າ ໂຮງຮຽນປະຖົມແຫ່ງນຶ່ງ ໃນ Uganda.
ລາຍງານຂອງສື່ມວນຊົນ Uganda ກ່າວວ່າ ຟ້າຜ່າໄດ້ເອົາຊີວິດພວກເດັກນ້ອຍໄປ 18 ຄົນທີ່ໂຮງຮຽນປະຖົມແຫ່ງນຶ່ງໃນພາກຕາເວັນຕົກຂອງ Uganda ໃນວັນອັງຄານວານນີ້ ອັນເປັນເຫດຟ້າຜ່າຄັ້ງຫລ້າສຸດໃນຈໍານວນຟ້າຜ່າຫລາຍຄັ້ງທີ່ເກີດຕິດຕໍ່ກັນມາໃນປະເທດ ດັ່ງກ່າວ ໝັງສືພິມທີ່ລັດເປັນເຈົ້າຂອງ The New Vision ກ່າວວ່າ ພວກເດັກນ້ອຍນັກຮຽນເຫລົ່າ ນີ້ຕາຍໃນທັນທີໃນຂະນະທີ່ພວກເຂົາເຈົ້າພວມລໍຖ້າໃຫ້ພາຍຸຝົນເຊົາທີ່ໂຮງຮຽນປະຖົມ Runyanya ໃນເມືອງ Kiryandongo ທາງທິດເໜືອຈາກນະຄອນຫລວງ Kampala ນັ້ນ ໜັງສືພິມສະບັບນີ້ຍັງກ່າວຕື່ມວ່າ ມີປະຊາຊົນຕືມອີກ 36 ຄົນໄດ້ຮັບບາດເຈັບຈາກ ຟ້າຜ່າດັ່ງກ່າວ ທີ່ເກີດຂຶ້ນເວລາ 4:30 ຕອນບ່າຍຕາມເວລາໃນທ້ອງຖິ່ນ ນອກນັ້ນ ໜັງສືພິມສະບັບນີ້ຍັງແຈ້ງໃຫ້ຊາບຕື່ມວ່າ ເກີດຟ້າຜ່າໃນບ່ອນນຶ່ງອີກ ຊຶ່ງໄດ້ ເຮັດໃຫ້ພວກເດັກນ້ອຍ 37 ຄົນແລະນາຍຄູ 2 ຄົນໄດ້ຮັບບາດເຈັບທີ່ໂຮງຮຽນປະຖົມອີກ ແຫ່ງນຶ່ງໃນເມືອງ Zombo ໃນພາກເໜືອຂອງປະເທດໃນວັນອັງຄານວານນີ້ເຊ່ນກັນ ລາຍງານເວົ້າວ່າ ຟ້າຜ່າຫລາຍຄັ້ງໄດ້ເອົາຊີວີດຜູ້ຄົນໄປໃນຈໍານວນຫລາຍກວ່າ 40 ຄົນ ແລ້ວໃນ Uganda ໃນຫວ່າງບໍ່ເທົ່າໃດສັບປະດາຜ່ານມານີ້ ບັນດານັກຊ່ຽວຊານກ່າວ ວ່າ ການຂາດສາຍລໍ້ຟ້າຫລືເຂັມກັນຟ້າຜ່າໃນຕຶກອາຄານຫລາຍແຫ່ງໃນ Uganda ອາດ ຈະເປັນພາກສ່ວນນຶ່ງທີ່ພາໃຫ້ເກີດຄວາມເສຍຫາຍຢ່າງຫລວງຫລາຍຍ້ອນຟ້າຜ່າໃນປະ ເທດດັ່ງກ່າວນັ້ນ